b'\n_START_ARTICLE_\nConrad Lente-Adeler\n_START_PARAGRAPH_\nConrad Lente-Adeler (14. december 1732 p\xc3\xa5 Fyn \xe2\x80\x93 25. februar 1804 i Odense) var en dansk officer._NEWLINE_Han var s\xc3\xb8n af gehejmer\xc3\xa5d Theodor Lente-Adeler og var oprindelig ikke bestemt til at skulle g\xc3\xa5 officersvejen og indtr\xc3\xa5dte f\xc3\xb8rst med sit 23. \xc3\xa5r i H\xc3\xa6ren, men han havde anl\xc3\xa6g for tjenesten, og hans form\xc3\xa5ende sl\xc3\xa6gt skaffede ham hurtigt avancement, s\xc3\xa5 han allerede 3 \xc3\xa5r efter, 1758, var ritmester og 1762 major i det holstenske Kyrasserregiment. 1774 blev han som oberstl\xc3\xb8jtnant forsat til fynske Regiment Ryttere, senere fynske Dragonregiment; 1783 blev han oberst og 1789 generalmajor og chef for regimentet. Denne stilling bekl\xc3\xa6dte han dog kun til udgangen af \xc3\xa5ret, da han kaldtes til K\xc3\xb8benhavn for at tage s\xc3\xa6de som deputeret i Generalitets- og Kommissariatskollegiet, hvor han forblev, indtil han 1803 afskedigedes med generall\xc3\xb8jtnants karakter._NEWLINE_Lente-Adeler n\xc3\xb8d anseelse som en praktisk dygtig kavaleriofficer, men som deputeret forstod han ikke at g\xc3\xb8re sig g\xc3\xa6ldende, hvilket dog mindre tilskrives hans mangel p\xc3\xa5 administrativ evne end hans beskedne og noget ydmyge v\xc3\xa6sen. Han fik 1774 titel af kammerherre og udn\xc3\xa6vntes 1792 til Ridder af Dannebrog. Han d\xc3\xb8de ugift i Odense 25. februar 1804.'